На 4 ноември 1914 г. заедно с „Инвинсибъл“ е включен в състава на Специалната ескадра за издирване и унищожаване на ескадрата на адмирал Шпее. На 8 декември 1914 г., по време на сражението при Фолклендските острови плава след флагманския „Инвинсибъл“. В началото на боя изстрелва няколко недостигнали снаряди по „Лайпциг“. По време на боя обстрелва основно „Гнейзенау“, с изключение на къс интервал от време, когато немските кораби си сменят местата и „Инфлексибъл“ води обстрел над „Шарнхорст“. Димът от комините на „Инвинсибъл“ закрива на комендорите на крайцера обзора, за това стрелбата на „Инфлексибъл“ през първата фаза на боя, от 13:00 до 14:00, на голяма дистанция, 11 000 – 14 800 м (60 – 80 каб.), е слабо резултатна.